15. konference Archivy, knihovny, muzea
v digitálním světě 2014
26. - 27. novembra 2014
Národní archiv v Praze

       Správa zo služobnej cesty

1.	ÚČASTNÍCI Z CVTI SR:
 
•	Mgr. Eva Vašková		26. – 27. november 2014
•	Mgr. Juraj Noge		26. – 27. november 2014
•	Mgr. Jana Kasáková	26. – 27. november 2014

2.	MIESTO KONANIA:  Národní archiv v Praze, Archivní 4, Praha 4 - Chodovec
TERMÍN A TRVANIE:  26. – 27. november 2014
ÚČEL CESTY: účasť na konferencii 15. konference Archivy, knihovny, muzea v digitálním světě 2014

3.	RÁMCOVÝ PROGRAM POBYTU

25. 11. 2014	15.30 hod.	odchod z Bratislavy
25. 11. 2014	20.00 hod.	príchod do Prahy
26. 11. 2014	9 - 17 hod.	účasť na konferencii
27. 11. 2014	9 - 15 hod.	účasť na konferencii
27. 11. 2014	15.30 hod. 	odchod z Prahy
                		20.00 hod. 	príchod do Bratislavy			 

ÚČASTNÍCI ZA CVTI SR, KTORÝM SA ÚČASŤ HRADÍ Z PROJEKTU NITT SK:
Mgr. Juraj Noge	– vedúci odboru RIS, koordinátor aktivity 2.1

ÚČASTNÍCI ZA CVTI SR, KTORÝM SA ÚČASŤ HRADÍ 100% z CENTRAL COMMUNITY::
Mgr. Eva Vašková	–  manažér publicity / administratívne činnosti; Oddelenie medzinárodných projektov a vzťahov s verejnosťou – redakcia časopisu ITlib.Informačné technológie a knižnice.   

ÚČASTNÍCI ZA CVTI SR, KTORÝM SA ÚČASŤ HRADÍ 100% Z PROJEKTU NISPEZ: 
Mgr. Jana Kasáková, PhD. – odborný garant, projekt NISPEZ, aktivita 3.1
4.	STRUČNÝ PRIEBEH ROKOVANÍ
O PODUJATÍ:
V Národnom archíve v Prahe sa konal už 15. ročník medzinárodnej konferencie venovanej problematike spolupráce archívov, knižníc, múzeí, galérií a pamiatkovej starostlivosti pri využívaní informačných a komunikačných technológií pre ochranu a sprístupnenie kultúrneho dedičstva. 
Organizačný výbor:
Zväz knihovníkov a informačných pracovníkov ČR; Národný archí; Národná knižnica ČR
ODBORNÝ PROGRAM:

Úvodný príspevok konferencie „Projekt Národní digitální knihovny v cílové rovince“ prezentoval Luděk Rašek zo spoločnosti CGI Group. Cieľom projektu bolo vytvorenie linky pre masovú digitalizáciu kníh, dlhodobé úložisko podľa modelu OAIS a sprístupnenie dát do digitálnych knižníc Kramerius. Projekt je realizovaný v období od polovice roku 2011 do konca roku 2014 a podľa prezentovaných informácií a štatistických ukazovateľov sa predpokladá splnenie nastaveného objemu zdigitalizovaných dát na viac ako 100%, t.j. viac ako 26 miliónov strán. Digitalizačný workflow je nastavený v krokoch: rezanie väzby dokumentu, príprava kníh, skenovanie, spracovanie obrazu, editácia metadát a výstupná kontrola. Denný výkon linky je 220 zväzkov/54 000 strán/1.35TB výstupných dát. Od vloženia dokumentu na spracovanie až po uloženie v LTP a publikovanie v Krameriovi je potrených 10 dní. Luděk Rašek už teraz prehlásil digitalizačnú časť projektu za úspešnú. 

V druhom príspevku „Zkušenosti z provozu digitalizační linky v Moravské zemské knihovně“ informoval Michal Indrák o projektoch digitalizácie z iného pohľadu. Zameral sa na systém práce s ľuďmi, správnu komunikáciu a dodržiavanie nastavených pravidiel, ku ktorým podľa autora patrí najmä: „pretavenie“ systému práce do najnižšej organizačnej vrstvy; slušné a spravodlivé správanie s rešpektom; jasne popísané, časovo ohraničené a dosiahnuteľné úlohy a pozitívna motivácia. K hrozbám autor zaradil: nestabilitu techniky, absenciu konštruktívnej komunikácie, zlé delegovanie právomoci, nerealistické plánovanie alebo financovanie. Prezentované zistenia sú výsledkom skúseností s digitalizačnými projektmi knižnice, ktorá aktuálne v rámci udržateľnosti nastaveného workflow riešia digitalizáciu titulov periodík, ktoré sa nestihli v nastavenom časovom rámci. Hlavnými dôvodmi boli chýbajúce skúsenosti so skenermi a workflow, nutnosť dodatočne vyvážiť náročnosť práce s indikátormi projektu, nevhodné väzby periodík pre skenery alebo zložitejšia logistika. 

Alojz Androvič a Ivan Ciglan z Univerzitnej knižnice v Bratislave v príspevku „Dlhodobá ochrana digitalizovaného kultúrneho dedičstva na Slovensku“ prezentovali stav národného projektu centrálneho dátového archívu v rámci OPIS – prioritnej osi 2 v rezorte kultúry. Cieľom projektu bolo vybudovanie centrálneho dátového archívu podľa dohodnutých štandardov, s možnosťou uložiť min. 3 kópie digitálnych objektov na minimálne 2 lokalitách. Projekt bol spustený v druhej polovici roku 2011 s dátumom ukončenia k 31.12. 2014. V súčasnosti je spustená pilotná prevádzka archívu, logistika zberu dát a zostavený implementačný tím. Počas realizácie boli riešené problémy s oneskorením v implementácii (VO, vstupy dát z PFI, personálny manažment alebo administratívne úkony pri riadení OPIS projektov. Do konca projektového obdobia bude potrebné vyriešiť autorsko-právne otázky, finančné zabezpečenie udržateľnosti, určenie legislatívneho rámca CDA, udržanie certifikácie, rutinnú prevádzku, akvizíciu a stabilný kvalifikovaný tím. V rámci výziev považujú autori za nevyhnutné zabezpečiť zvýšenie priepustnosti systému, nasadenie formátových špecialistov, nasadenie kurátorov metadát v PFI a CDA, spoluprácu na konsolidácii metadát a finančne a personálne stabilizovať CDA.

O význame „Open data a linked data v kultuře“ hovoril Gabriel Lachmann zo spoločnosti EEA. K hlavným výhodám otvorených dát patrí ľahká dostupnosť, jasne definované podmienky použitia dát s ich minimálnym obmedzením a bez zbytočných nákladov pri ich získavaní. 
Autor príspevku informoval tiež o Smernici Európskeho parlamentu a Rady 2013/37/EÚ z 26.6 2013 o opakovanom použití informácií verejného sektoru. Smernica rozširuje pôsobnosť direktívy aj na archívy, knižnice a múzeá; usmerňuje opakované použitie dát na komerčné aj nekomerčné účely, pričom otvorené dáta musia byť dostupné online s maximálnym využitím otvorených štandardov. Smernica upravuje tiež poplatky za dáta, pričom členské štáty by mali prijať legislatívne opatrenia súvisiace s direktívami smernice do 18. júla 2015.

Príspevok „Aplikace pro průzkum fyzického stavu novodobých knihovních fondů“ od Tomáše Foltýna, Petry Vávrovej a Anny Vandasovej z Národní knihovny ČR informoval o spôsobe prieskumu stavu novodobých knižných fondov. Kľúčový prvok v rámci prieskumu je databáza, v ktorej sú spracovávané získané prieskumné dáta. Zo spracovaných dát bude možné štatisticky vyhodnotiť  typy materiálov, mieru a typ poškodenia, diagnostikovať príčiny poškodenia, databáza umožní rozhodovať o postupoch pre konzervovanie a reštaurovanie novodobých fondov v NK ČR, posudzovať vhodnosť pre digitalizáciu, určiť exempláre nevhodné na výpožičky a pod. Cieľom je zabezpečiť maximum pre dlhodobé uchovanie kultúrneho dedičstva v knižniciach.

Irena Blažková z Národného pamiatkového ústavu v príspevku „Evropský projekt LoCloud jako inspirace pro informační systémy památkové péče“ predstavila projekt LoCloud, ktorý nadväzuje na projekt Carare. LoCloud je projektom dobrej praxe určený pre malé a stredné PFI inštitúcie a ponúka odporúčania, ako sprístupňovať dáta cez Europeanu. Výsledky projektu sú tiež v podobe novej metadátovej schémy kvôli špecifikám geografických údajov, s namapovaním do LIDO, EDM a Carare. Novou úlohou LoCloud je tvorba viacjazyčných slovníkov pre lokálnu históriu a archeológiu. 

Prezentácia „Manuscriptorium verze 3 - tvůrčí prostředí. Pro koho, proč, jak? od  Tomáše Psohlavce z AIP Beroun poskytla informácie o aktuálnom stave Európskej digitálnej knižnice písomného kultúrneho dedičstva. Projekt realizovaný od roku 2011 do roku 2014 je najväčšou digitálnou knižnicou rukopisov na svete, agreguje digitálne objekty z viac ako 20 krajín a 100 poskytovateľov a je subagregátorom pre Europeanu. Obsahuje 24 000 komplexných dokumentov a 5 miliónov obrazových strán. Aktuálne sa zameriavajú pri získavaní a spracovávaní digitálnych objektov na tzv. „bezešvú“ agregáciu, vďaka ktorej sú objekty z heterogénnych zdrojov spájané do jedného tak, že koncový používateľ túto heterogenitu nerozpozná.

Marie Balíková, Miroslav Kunt, Jana Šubová a Naděžda Andrejčíková informovali v príspevku s názvom „Projekt INTERPI v roce 2014“ o súvislostiach s interoperabilitou v pamäťových inštitúciách. Aktuálne činnosti sú zamerané na prípravu rozhrania entít dielo/výtvor, korporácia, osoba vrátane geografického formuláru pre „sídlo“. Pri úprave súborov tematických termínov využívajú MDT a akceptujú len ich internetovú podobu, geografické autority dopĺňajú kódom databázy CZ_RETRO (s čím súvisí nutná úprava webového rozhrania pre vyhľadávanie geo-autorít). V roku 2014 dokončili 2 metodické manuály o znalostnom modeli INTERPI a mapovaní a harmonizácii registrov číselníkov a riadených slovníkov aplikovaných v PFI. Pri mapovaní využili metódu presnej zhody 1:1 (koreláciu) alebo metódu odkazu na najbližší termín (federáciu). 

Michal Denár z Městskej knihovny v České Třebové predstavil „Implementace otevřeného knihovního systému Koha v ČR“. Systém KOHA bol implementovaný z potreby znižovania nákladov knižníc  a ich potrebnej kooperácie.  KOHA bol vytvorený v roku 1999 na Novom Zélande ako prvý systém s otvoreným kódom. Aktuálne ide o globálny knihovnícky systém s 2,5 až 5 tisíc používateľmi. K spomenutým výhodám systému patrí: 15 rokov vývoja, jednoduchá aktualizácia, webová aplikácia, škálovateľné možnosti, podpora kľúčových štandardov, nízke nároky na hardvér alebo konfigurovateľné štatistiky.  K novým aktivitám knižnice patrí preklad dokumentácie systému, podpora využívania katalogizačných pravidiel RDA a harmonizácia s vývojom CKP.

K ďalším zaujímavým príspevkom patrili napr.:
„Světelné obrazy A. V. Nováka - objev, digitalizace a prezentace unikátní fotografické pozůstalosti“ od autora Jána Šejbla z Národního muzea – Náprstkovo múzeum.
„Aktuální stav projektů CITEM“  autorov Ivan Petlan a Marie Kocinová z CITEM – Metodického centra pre informačné technológie a múzejníctvo. 
„Digitalní depozitář – evidence a uložení sbírek v jednom systému“  autora Pavela Mlčocha z MUSOFT.CZ s.r.o.
„Roadmap Centrálního portálu knihoven a přínos projektu pro uživatele a knihovny“ autorov Bohdany Stoklasovej a Martina Lhotáka z Knihovny AV ČR.
„Evropskounijní ochrana osobních údajů a věda a kulturní dědictví“ autora Zdeněk Matušík z Národní knihovny ČR.
„Virtuální mapová sbírka Chartae-Antiquae.cz – výsledek projektu Kartografické zdroje jako kulturní dědictví“ kolektívu autorov: Milan Talich, Filip Antoš, Ondřej Böhm, Jan Havrlant, Klára Ambrožová, Lubomír Soukup  z Výzkumnýho ústavu geodetickýho, topografickýho a kartografickýho, v.v.i.

Všetky príspevky konferenciu budú zverejnené v plnom znení na internetovej stránke: http://www.skipcr.cz/akce-a-projekty/akce-skip/archivy-knihovny-muzea-v-digitalnim-svete/15.-konference-archivy-knihovny-muzea-v-digitalnim-svete-2014

5.	ODPORÚČANÉ ZÁVERY A VÝZNAM ÚČASTI NA KONFERENCII:
V rámci časopisu ITlib bola prioritná najmä účasť na odborných prednáškach a následne komunikácia z vybranými z prednášateľov o možnosti spolupráce s časopisom. 

Počas dvoch konferenčných dní sa redakcia zamerala na výber konkrétnych prednášok, ktoré na podujatí odzneli, a ktorých témy by boli vhodné pre publikovanie v časopise. Cennými sa, okrem odborných prezentácií, stali aj prezentácie spoločností venujúcich sa problematike ochrany kultúrneho dedičstva, informačných systémov či digitalizácie. Voľné diskusie s potenciálnymi prispievateľmi časopisu či inzerentmi pomohli prezentácii periodika medzi odbornou verejnosťou a rozšírili možnosti vzájomnej spolupráce. 

Súčasťou aktivít redakcie na podujatí bola aj prezentácia medzinárodného projektu Central Community a jeho hlavného výstupu, informačno-komunikačnej platformy Life Science Room prostredníctvom rôznych propagačných materiálov.   

Vzhľadom na mediálne partnerstvo časopisu na tejto konferencii, sa očakáva zo strany redakcie príprava príspevku o podujatí. Ako súčasť článku je plánovaný aj krátky rozhovor s Vítom Richterom, ako hlavnou kontaktnou osobou pre podujatie a zároveň riaditeľom Knihovníckeho inštitútu v Národnej knižnici v Prahe. 

Z odborných prezentácií sa odporúča publikovať v časopise témy: dlhodobá ochrana digitalizovaného kultúrneho dedičstva na Slovensku (jediná z prednášok zo Slovenska); otvorený knihovnícky systém Koha, európsky projekt LoCloud – oblasť informačných systémov pre pamiatkovú ochranu; projekt INTERPI. 

Na základe osobného rozhovoru a prejaveného záujmu o využitie reklamného priestoru bude oficiálnou e-mailovou ponukou oslovená spoločnosť DIGIS, spol. s r. o. 

V rámci prezentácie aktivít medzinárodného projektu Central Commnutity a informačno-komunikačnej platformy Life Science Room sa odporúča pokračovať v podobnom spôsobe prezentácie projektových aktivít Central Community, nakoľko je tento spôsob jedným z aktívnych nástrojov propagácie a ponúka príležitosť aj k osobným diskusiám.             

Výsledky pracovnej cesty budú spracované formou plánovaného článku o podujatí do čísla časopisu 1/2015. V tomto pripravovanom čísle sa tiež plánuje aj publikovanie vybraných tém, od vybraných autorov, ktorí na podujatí predniesli svoje prezentácie.          

Prínos pre zúčastnených pracovníkov oddelenia OEIZ a ORIS bolo získanie aktuálnych informácií o dianí v oblasti knižníc, digitalizácie a možnostiach spolupráce medzi rôznymi typmi inštitúcií, ktoré uchovávajú a spracúvajú informácie. Mnoho prednášok bolo venovaných implementáciám informačných systémov, ktoré v ČR poskytujú služby veľmi podobné tým, ktoré poskytuje v rámci projektu NITT SK budovaný Integrovaný systém služieb (IKT ISS). Podnetné boli najmä prezentované skúsenosti z prevádzkovania a doporučované postupy, ktoré sa osvedčili v praxi..Významná bola tiež neformálna diskusia o aktuálnom dianí v oblasti digitálnych repozitárov, digitálnych knižníc a medzinárodnej spolupráce s účastníkmi konferencie.

6.	PREHĽAD PRINESENEJ DOKUMENTÁCIE A MIESTO JEJ ULOŽENIA
PPT prezentácie je možné nájsť na webovej stránke z konferencie: http://www.skipcr.cz/akce-a-projekty/akce-skip/archivy-knihovny-muzea-v-digitalnim-svete/15.-konference-archivy-knihovny-muzea-v-digitalnim-svete-2014
Propagačný materiál z konferencie je uložený na oddelení OEIZ, CVTI SR.

7.	SPÔSOB ZVEREJNENIA VÝSLEDKOV ZPC, PRENOS ZÍSKANÝCH INFORMÁCIÍ
Táto správa zo ZPC bude zverejnená na intranete CVTI SR v sekcii správ zo služobných ciest ako aj na webovej stránke Ministerstva školstva, vedy, výskumu a športu SR http://www.minedu.sk/.   
15.12. 2014 budú na Informačnom seminári v CVTI SR prezentované informácie z prednášok konferencie.
V časopise ItLib bude zverejnený článok o konferencii.

8.	 CELÝ PROGRAM KONFERENCIE JE DOSTUPNÝ NA:
http://www.skipcr.cz/akce-a-projekty/akce-skip/archivy-knihovny-muzea-v-digitalnim-svete/15.-konference-archivy-knihovny-muzea-v-digitalnim-svete-2014
SPRÁVU VYPRACOVALA: Kasáková, Vašková, Noge
Bratislava  1.12. 2014

Podpisy účastníkov služobnej cesty:

•	Mgr. Eva Vašková	 	……………..………………..

•	Mgr. Juraj Noge		..............................................

•	Mgr. Jana Kasáková		..............................................

Správu schválil: 

•	prof. RNDr. Ján Turňa, CSc.